Jonavos miesto centrinis stadionas

Jonavos miesto centrinis stadionas – daugiafunkcis stadionas Jonavos centre, centrinėje miesto dalyje. Bendras plotas – 13 970 m². Prižiūri Jonavos sporto centras. Žemės sklypą, kuriame yra stadionas, valdo Jonavos rajono savivaldybės taryba. Stadionas talpina 2680 žiūrovų. Vakariniame šone yra pagrindinės tribūnos, rytiniame – mažesnės, taip pat nukreiptos į atsarginę dirbtinės dangos aikštę, besiribojančią su centrinio stadiono rytiniu pakraščiu. Įrengtas dirbtinis apšvietimas. Stadione vyko 2 Lietuvos futbolo taurės finalai (1988 ir 2025 m.). Anksčiau buvo žinomas kaip Jonavos rajono savivaldybės kūno kultūros ir sporto centro centrinis stadionas, dar vadinamas „Lietavos“ vardu, jį prižiūri ir administruoja Jonavos sporto centras. Netoli stadiono yra Varnutės tvenkiniai, Jonavos ligoninė, Jonavos žydų kapinės. Istorija Jonavoje futbolo stadionas žinomas dar nuo XX a. tarpukario. Tuo metu tai buvo futbolo aikštė, įrengta Žeimių gatvėje (priešais žydų kapines), prie ligoninės. Joje sportavo Makabi Jonava ir Hapoel Jonava komandos. Vėliau, sovietmečiu miesto stadionas buvo įrengtas labai panašioje (toje pačioje?) vietoje. 1984 m. rugpjūtį atidarytas dabartinis Jonavos miesto centrinis stadionas. 2008–2010 m. stadionas atnaujintas iš valstybės ir savivaldybės biudžetų. 2010 m. buvo įrengta 3000 sėdimų vietų. Projekto vykdytojai – Jonavos rajono savivaldybė ir Kūno kultūros ir sporto departamentas prie LRV (projektas buvo vykdomas pagal Jonavos rajono savivaldybės probleminės teritorijos plėtros 2008–2010 m. programą, kuri patvirtina Lietuvos Respublikos Vyriausybės 2008 m. rugsėjo 3 d. nutarimu Nr. 922). Pasak LFF generalinio direktoriaus Juliaus Kvedaro, Jonavos stadiono atvejis galėtų būti pavyzdžiu, kad „maži miesteliai geriau tvarkosi nei kai kurie didmiesčiai“. 2016 m. rugsėjo 20 d. atidaryta nauja 105×68 m dydžio dirbtinės dangos aikštė. 2017 m. pradėti nauji kapitalinio remonto darbai. 2021 m. pavasarį stadionui išrinktas logotipas, o 2021 m. birželio 10 d. stadionas atidarytas po dar vienos rekonstrukcijos. Stadiono patalpose įrengti nauji persirengimo kambariai sportininkams, treneriams, teisėjams, patalpos žurnalistams, VIP ložė, paplūdimio tinklinio aikštelės, bėgimo takai, lengvosios atletikos sektoriai. Pagrindinė aikštė apšviesta galingais šviestuvais. Po atidarymo 18:00 stadione vyko 2021 m. Baltijos taurės turnyro rungtynės, kuriose Lietuvos moterų futbolo rinktinė rezultatu 5–0 įveikė latves. Darbai užbaigti 2022 m., jie kainavo 3,45 mln. eurų. Stadionas Šalia pagrindinės futbolo aikštės yra įkurta dirbtinė futbolo aikštė, 6 krepšinio aikštynai, regbio ir tinklinio infrastruktūra (paplūdimio tinklinio aikštelė įrengta šiek tiek toliau nuo tribūnos). Įrengtas apšvietimas. Kiek toliau nuo pagrindinės aikštės stūkso nenaudojama senoji stadiono tribūna. Už tribūnos – žaidėjų persirengimo namelis. Centrinio stadiono buitinės patalpos užima 182,95 m². Įrengta mechaninė švieslentė rungtynių rezultatams rodyti. Prie bėgimo takų yra išlikę sovietiniais metais pakabinti sportiniai lozungai, šūkiai („Šiandien tribūnoje – rytoj bėgimo take“, „Sportas – taikos vardan“ ir kt.). Tualetas įrengtas 2009 m. Stadione daugiausia vyksta futbolo varžybos. Namų rungtynes žaidžia FC Jonava, kartais ir kitos komandos. Taip pat vyksta kitų sporto šakų (pvz., lengvosios atletikos) rungtynės. Organizuojami įvairūs renginiai, koncertai, šventės. 2006 m. birželio 3 d. vyko galiūnų varžybos. II SAMPO Lietuvos galiūnų čempionato etapas. 2008 m. rugsėjį vyko Lietuvos galiūnų komandinis čempionatas. Finalai Galerija Šaltiniai Nuorodos Jonavos stadionas 2015 m. (Youtube.com)